Talle vrae ná oud-Koevoet-lid spoorloos verdwynŉ Oudlid van Koevoet wat die afgelope paar jaar in Irak in die veiligheidsbedryf werk, het spoorloos in Pretoria verdwyn. Chris Barnard is in Desember die laaste keer in die Sinoville-omgewing gesien, het AO. Johan van Dyk, woordvoerder van die Sinoville-polisiestasie, gesê. Sy familie het hom op 7 Desember as vermis aangemeld en ŉ uitgebreide soektog na hom is van stapel gestuur. Volgens Van Dyk het die polisieondersoek speurders na Vanderbijlpark gelei, waar ŉ vrou en twee mans sedertdien in hegtenis geneem is. Barnard se rooi Jeep is by hulle gevind, asook sommige van sy persoonlike besittings. Daar is sedert sy verdwyning reeds duisende rande uit Barnard se bankrekening onttrek. Die drietal verdagtes het Vrydag in die Pretoria-Noord-landdroshof verskyn op aanklagte van huisbraak en diefstal. Hulle verseg egter tot nou toe om enige woord te rep oor waar Barnard hom moontlik bevind en of hulle by sy verdwyning betrokke was. Hulle wou ook nie sê waar hulle aan sy voertuig kom nie. Die saak teen die drie is uitgestel en hulle bly in aanhouding. Van Dyk het gesê Barnard het die vroulike verdagte vermoedelik aanlyn ontmoet en het die groep so bevriend. ŉ Jarelange vriend van Barnard het hom as ŉ lojale man met ŉ baie goeie hart beskryf. Barnard werk reeds ŉ geruime tyd in die buiteland en was in Suid-Afrika tydens sy rustydperk. Hy is ŉ voormalige lid van die polisie se destydse spesiale teeninsurgensie-eenheid, oftewel Koevoet. Die polisie het ŉ beroep op enigiemand met inligting oor Barnard se verdwyning gedoen om die Sinoville-polisiestasie te kontak of die ondersoekbeampte te bel by 071 675 7373.